
ПРОТОКОЛ
От проведено обществено обсъждане на Проекта за Общ устройствен план (ОУП) 

на Община Златоград
Място на провеждане: гр. Златоград, ул. „Стефан Стамболов” №3, ОНЧ „Просвета 1908”, II-ри етаж, малка зала
Дата: 18.10.2018г. (четвъртък)
Продължителност: 17,30 часа – 18,30 часа

Водещ протокола: Радост Атанасова – ст. експерт „Опазване на околната среда”

На 18.10.2018г., в заседателна зала, на II-ри етаж, в сградата на ОНЧ „Просвета 1908”, в гр. Златоград се състоя обществено обсъждане на изготвения проект на Общ устройствен план на Община Златоград. В него взеха участие жители на общината, представители на институциите, общински съветници, членове на Експертния съвет по устройство на територията и служители на Общинска администрация Златоград.
Кметът на Община Златоград - господин Янчев приветства присъстващите и откри общественото обсъждане.

Отбеляза, че за събитието са поканени всички жители на Община Златоград с покана, поставена на информационното табло в сградата на Общинска администрация Златоград, на обществено достъпни места по населени места, публикувана е на официалната интернет страница на Община Златоград, на официалната интернет страница на Регионалната инспекция по опазване на околната среда и водите (РИОСВ) Смолян – в изпълнение на изискванията за провеждане на консултации по реда на Наредбата за условията и реда за извършване на екологична оценка на планове и програми, на Доклад за екологична оценка на Проекта за Общ устройствен план на Община Златоград, в национален всекидневник и местен вестник. Общественото обсъждане се провежда в съответствие с изискванията на чл.127, ал.1 от Закона за устройство на територията.

Общият устройствен план на Община Златоград предстои да бъде одобрен от Общински съвет Златоград по доклад на кмета на общината.
Господин Янчев припомни действията, които са предприети до момента, за да може да се състои това събитие. 

Със свое Решение, от 2014г., Общински съвет Златоград разреши изработването на ОУП и одобри заданието за изготвянето му. Проведени са задължителните съгласувания с Министерство на културата и Министерство на околната среда и водите. 
През 2016г. е проведена обществена поръчка в резултат, на което за изпълнител на планираните дейности е избран „Национален център за териториално развитие” ЕАД. Изготвеният Предварителен проект на Общ устройствен план на Община Златоград е представен пред местната общественост на 07.03.2017г., както и на обсъждания по квартали на гр. Златоград.
Получени са конкретни предложения от жителите на общината, които са намерили отражения в плана. Разработката е представена и пред различни организации, ведомства и държавни институции по Схема за провеждане на консултации с обществеността, заинтересованите органи и трети лица, които има вероятност да бъдат засегнати от проекта.

Изготвен е и Доклад за Екологична оценка на Общия устройствен план на Община Златоград с Нетехническо резюме и приложения и Оценка за съвместимост за степента за въздействие на Общия устройствен план върху защитени зони, по който се произнесе РИОСВ Смолян. Направени са забележки, които са отстранени от проектантския екип и ще бъдат представени на днешното обсъждане.

Общият устройствен план на Община Златоград се изготвя в изпълнение на Споразумение от 20.05.2016г., между Министерство на регионалното развитие и благоустройството (МРРБ) и Община Златоград с предмет финансово подпомагане изработването на проект на ОУП на Община Златоград, със средства, предвидени от бюджета на МРРБ и общинския бюджет.
Общият устройствен план е стратегически документ за развитието на общината, защото той на практика е основният документ за пространствено развитие на Община Златоград, в който се отразяват съвременните тенденции в устройството на територията, изискванията за регионално и пространствено развитие за период от 15-20 години.

Господин Янчев благодари на всички присъстващи за днешното им участие в отговорния за бъдещото развитие на Община Златоград процес. Всяка община, която има ОУП се възползва от облекчителен режим на право на застрояване, с което се съкращава процедурата по промяна на предназначение на поземлени имоти. Този документ ще даде ясна визия за териториалното развитие на Община Златоград за следващите 15-20 години.


Господин Янчев предостави думата на представителя на „Национален център за териториално развитие” ЕАД София - арх. Камелия Пешунова.


Арх. Пешунова поздрави представителите на общинското ръководство, колегите от своя екип и граждани на Община Златоград, като заяви: „Имам удоволствието за пореден път да представя нашето виждане за развитието на територията на Община Златоград. Като начало, още миналия път разговаряхме каква е целта на един такъв ОУП, но пак ще засегна този въпрос, защото доста от заинтересуваните ведомства и инстанции леко бъркат какъв е обхватът, големината и дълбочината на разработката на един ОУП. ОУП е един стратегически документ, който въз основа на Общинския план за развитие, Областната стратегия за развитие на Област Смолян, както и на различни градоустройствени процедури и разработки, дава една териториално разположена визия на развитието на функционалните зони за отдаване, труд, отдих и зелена система, т.е определя се обхватът на границите на територията, които ще бъдат урбанизирани и дава функция на тази територия. Важното в случая е, че се работи върху Кадастрална карта, върху истински земеустройствени планове, където има конкретни имоти, конкретни собственици, конкретни големини, а първото което искам да заявя, че плана не е авторско право, а е едно съвместно произведение на администрацията, административното ръководство, на жителите на общината и на проектантите. През нашия поглед и експертна оценка стана пречупването на желанията и заданията, които сме получавали от Община Златоград. В процеса на работа, тъй като всеки един гражданин бе запознат с обхвата на тази разработка в границите на общинската територия, ние предоставихме достатъчно дълго време, така че всеки заинтересован, който има и най-малкия инвестиционен интерес за бъдещи процедури, да може да ги разгледа, когато те бяха готови, а радващото е, че те бяха подробно запознати с териториалното устройство и желанието им беше отразено в предварителния проект.

Като цяло предварителния проект разглежда всички населени места в границата на общината и всички населени места имат възможност за включване на допълнителни територии за обитаване. Тези терени са със завишени критерии на обхват и не се режат части от тях, осигурява се завишен комфорт.

Границите на защитените територии са взети като даденост и по никакъв начин  не се нарушават и не се предприемат действия, които да са в конфликт с правилата и нормативите за запазването им. В същото време всички изоставени или пустеещи земи са предложени за рекултивация.

Проектът е съобразен със всички норми за пътища и устройство на територията. Всети са предвид и писмените становища на МРРБ и службите на пожарна безопасност.”


Арх. Пешунова представи и допълнително изработен картен материал с информация за заплаха от наводнение. В писмен материал са представени и мерки за защита от наводнения и специфични изисквания към бъдещото проектиране в заливаеми територии.


В презентация, неразделна част от протокола, арх. Пешунова представи изследваните нормативни документи, които дават насоки за разработване в дълбочина на плана, посочи предпоставките за изработването му, като е изведена стратегическата цел - създаване на планова основа за дългосрочно устойчиво териториално развитие в съответствие с приетите стратегически документи за регионално развитие и на база характерните за общината природни, културно-исторически и антропогенни дадености, ресурси и характеристики. Посочи основните и допълнителните цели, дейности и задачи, основните принципи и подходи на методологията, икономическата политика и предпоставки за постигане на визията „Устойчиво развиваща се община в Родопите, със съхранена природа и културно-историческо наследство, просперираща като икономически, туристически и духовен център, осигуряващ високо качество на живот на своите жители”.

Арх. Пешунова представи и графичните материали, които са разработени към ОУП: Опорен план, Предварителен проект на ОУП, Начин на трайно ползване, Вид територия, Вид собственост, Категоризация на земеделски земи, Релеф, Почви, Геология и превантивни мерки за защита, Комуникационно-транспортна система, Културно наследство, Електроснабдяване, водоснабдяване и канализация, Екологично състояние и въздействие върху околната среда, като направи и кратък коментар по всеки от тях. 

Пристъпи се към представяне на Доклада за екологична оценка (ДЕО) от господин Добромир Ганев – ръководител на екипа. Той разясни, че съгласно изискванията на Закона за околната среда, екипите по водоснабдяване и канализация, екологична оценка и оценка на съвместимост, са работили съвместно и в процеса на работа са разгледани в дълбочина всички въпроси, имащи отношение към плана и в момента има една готова разработка, която отговаря на изискванията на екологичното законодателство. Преди една година е утвърден Доклада за степента на въздействие на защитена зона „Циганско градище” и малка част от „Източни Родопи”, разположена на територията на землище с Кушла. 


Господин Ганев заяви, че забележките, отправени от РИОСВ Смолян са отстранени в настоящия ОУП и пренесени в Доклада за Екологична оценка. ДЕО е изключително подробен и в него са разгледани всички компоненти и фактори на околната среда до съответствието им с ОУП. РИОСВ Смолян ще вземе отношение  и това е последната стъпка според изискванията на ЗООС и Наредбата за екологичната оценка. След провеждане на заседание и положителна оценка, от страна на РИОСВ Смолян, планът може да влезе за разглеждане в Експертен съвет по устройство на територията на Община Златоград (ЕСУТ)  и да получи окончателно решение от Общински съвет Златоград. Преценката на екипа, изготвил ДЕО е, че в този и вид отговаря на всички изисквания на съвременното екологично законодателство. ДЕО е публикуван, преди един месец, в съответствие с нормативните изисквания, на интернет страницата на Община Златоград и РИОСВ Смолян. Предоставен е обществен достъп до него, както на хартия, така и в електронен вид.

Господин Янчев изрази мнение, че голяма част от населението се интересува по какъв начин този стратегически документ може да облекчи намеренията за инвестиции и помоли за отговор на достъпен език.


Арх. Пешунова сподели, че последните изменения в ЗУТ сочат, че ако един терен не е заложен в ОУП, промяна на предназначението му е практически невъзможна. В ОУП, на база на проучвания, диалог, разговори и обществени обсъждания, всички предложения на заинтересованите граждани са включени. Дълго е изчаквана реакцията на гражданите на общината и предложенията, които не се в разрез с екологичното равновесие и местообитание, са приети. Предвидени са многофункционални зони със смесено предназначение, предвид това, че на този етап може да не са съвсем изчистени инвестиционните намерения и зоната позволява застрояване с по-широки функции. Удовлетворени са вижданията на всички хора като са защитени и държавните нитереси. Имотите, от бившите стопански дворове, както и заставите, няма да вървят към промяна на предназначението, защото те вече са в урбанизирана територия, а ще сменят само функцията и предназначението на имота, когато то не е в разрез с екологичното законодателство.

Господин Здравко Конжилов запита за предназначението на собствения си имот, тъй като предварително е изложил инвестиционното си намерение.

След справка в ОУП се установи, че предложението му е прието и теренът е посочен в смесена многофункционална зона – производство и обществено обслужване.


Инж. Елка Чаушева – Секретар на Община Златоград и отговорник по изпълнението на договора по изготвянето на ОУП заяви, че всички предложения и инвестиционни намерения на жителите на общината са отразени в проекта на ОУП. Процесът по изготвянето му продължава повече от една година, така че който е бил заинтересован лично се е запознал с разработките и е оценил значението им. На официалната интернет страница на Община Златоград, преди повече от една година са публикувани части от ОУП, а преди месец и най-новия вариант на ОУП. След настоящото обществено обсъждане отново ще се публикуват материалите на интернет страницата на общината и ще се направи съобщение по кабелна телевизия САТ – ТМ за възможността да се прегледат изготвените документи и да се провери дали инвестиционните намерения на гражданите са намерили отражение в плана. По процедура следва Доклада за ЕО и приложенията му да се предоставят в РИОСВ Смолян, които са компетентния орган по Закона за опазване на околната среда, за да изразят своето писмено становище. След положително становище ще заседава ЕСУТ, а одобрението на ОУП е в компетенциите на Общински съвет Златоград.

Инж. Елка Чаушева отправи питане за посочените решения по отношение на недвижимите културни ценности.


Арх. Пешунова сподели, че наличната информация, получена от НИНКН е отразена в ОУП, без да са отразени режимите на охрана, защото това е в компетенциите на института. Отразявайки зоните с културно наследство са намерили своето място панорамни трасета за туристически пакети.


Господин Севдалин Кехайов – началник на РС „ПБЗН” гр. Златоград попита за изследванията по отношение на язовир Златоград и възможността за водоснабдяване на града или вменяване на други функции и възможности.


Арх. Пешунова сподели, че около язовира са предвидени зони за риболов и ваканционни селища, които вече съществуват на терена и предостави думата на инж. Саша Крайчева – член на екипа, разработил частта – водоснабдяване и канализация.

Инж. Саша Крайчева отговори, че язовир Златоград е предвиден за алтернативно водоснабдяване на гр. Златоград, като е известно, че съоръжението е частна собственост. Предвидено е пречиствателно съоръжение и довеждащ водопровод до града.

 Инж. Крайчева съобщи още нещо съществено, че за всяка територия, отредена за отдих, бизнес, производство и др.  има предвидени съоръжения, като резервоари, защото е известно, че Община Златоград не разполага с изключително много водоизточници и водоснабдяването на града от терасите на р. Върбица е с помпена станция, именно поради този факт.


Инж. Крайчева обърна внимание и на новопредложените водоизточници, които подлежат на проучвателен режим. Темата за санитарно-охранителните зони следва да се реши на високоинституционално ниво. Обикновено изворите попадат в горска територия, а и в частни земи. Водата е изключително държавна собственост, но терените са с различни собственици и от там идват проблемите с определяна на зоните и изготвяне на доклади. Това е процес, с продължителност и изискващ средства, които на този етап не могат да се поемат от ВиК оператора. Същевременно общината като собственик на съоръженията няма средства за учредяване на санитарно-охранителни зони и да получава разрешение за водоползване. 

Инж. Крайчева препоръча, когато се разглежда схемата за водоснабдяване да се обърне внимание на собствеността на изворите. 

Язовир Златоград е алтернатива за водоснабдяване на гр. Златоград, има и стари разработки, които не са целесъобразни и икономически приложими. Водата е ценен ресурс, които се изчерпва и зависи от природните явления и бедствия. Наводнения или засушавания влияят на водата и Община Златоград е много чувствителна на тази тема.

Съществува и друг вариант за алтернативно водоснабдяване на гр. Златоград и той е от язовир Пловдивци. Този вариант е разглеждан във времето, като изпълнение, реализация и като себестойност се оказва изключително скъп. Тази идея е заложена в Регионален проект, разработен от екип с ръководител проф. Паскалев. Посочен е преход от Пловдивци, дълги магистрални водопроводи и помпени станции през Печинско. Инж. Крайчева посочи, че каквото и да е водоснабдяването, разходите за водоползване ще се заплащат от жители на Община Златоград и не е маловажно от къде ще се водоснабдява населението.


Водоснабдяването е неразривно свързано и с пречистване на отпадните води. Все още няма изградени канализации навсякъде и по този начин се замърсяват дерета. 


В общи линии разработката показва наличните възможности без да се простира върху някои неосъществими или нереалистични търсения на нови водоизточници, като подчерта, че трябва да насочим вниманието си към опазване на съществуващите ресурси.


Арх. Пешунова попита за други мнения и въпроси по разработката и след като не се споделиха такива, тя благодари за вниманието от страна на присъстващите.


Господин Янчев също благодари за участието на присъстващите като изрази надежда, че няма инвестиционни намерения, които да не са намерили отражение в разработката на ОУП.


С това приключи обществено обсъждане на изготвения проект на Общ устройствен план на Община Златоград.

Приложения:

1. Присъствен списък на участниците в общественото обсъждане;

2. Съобщение за публикуване на обявата за общественото обсъждане в един местен и един национален всекидневник;

3. Презентация, представена от екипа, изготвил плана и екологичната оценка към него.

Утвърдил протокола: …………………………………




Инж. Елка Чаушева




Секретар на Община Златоград

Протоколчик: …………………………………




Радост Атанасова




Ст. експерт „Опазване на околната среда




В Общинска администрация Златоград функционира  Система за  управление на качеството и информационната
сигурност, в съответствие с изискванията на стандартите ISO 9001:2008 и ISO 27001:2005.

